Man aangekeer wat ouma, kleinkind met byl vermoor | Netwerk24
Deur Cara-Lee Dorfling 23 April 2017 09:43
Die polisie in die Oos-Kaap het Saterdag 'n man (38) in Centane in hegtenis geneem wat 'n vrou en haar tweejarige kleinkind met 'n byl doodgekap het.
Die polisie sê die "grusame" moordtoneel waar Nowentile Mkhosana (72) en haar kleindogter (2) vermoor is, is Vrydag omstreeks 12:00 ontdek.
Die polisie het op die twee verminkte lyke in Mkhosana se huis in die Khabakazi-nedersetting afgekom.
Kapt. Jackson Manatha, polisiewoordvoerder, sê die polisie vermoed 'n byl is gebruik om die moorde te pleeg en die toneel is onmiddellik vir leidrade gefynkam.
Manatha sê die man sal Maandag in die landdroshof in Centane op 'n aanklag van moord verskyn.
"Die motief vir die moorde is nog duister," sê Manatha.
Brig. Trevor Mey, bevelvoerder van die Butterworth-polisiegroep, het die moorde ten sterkte veroordeel en sê, "die moorde op bejaarde en hulpelose vroue en kinders is sinneloos. Ek loof die polisielede van Centane vir hul spoedige en suksesvolle optrede om 'n verdagte in hegtenis te neem."